जहानागंज थाना क्षेत्र के जिन लोगों से रंगदारी मांगी गई है। उनमें कुंजी, रामपुर, भुजहीं, शेरपुर, बैलाकोट, बड़हलगंज, मंदे, भागवत, सेना आदि गांवों के निवासी वे लोग शामिल हैं, जो अच्छा कारोबार करते हैं या फिर पैसे वाले हैं। पीड़ितों की मानें तो धमकी भरे फोन बीते 16, दिसंबर से आ रहे हैं। फोन करने वाला कभी अपने आप को श्यामबाबू पासी तो कभी पंकज यादव बताता है। सभी लोगों से एक से दो लाख रुपये तक की डिमांड की गई है। रुपये लेकर सीधे पेशी पर मिलने की बात कही गई। फोन आने के बाद पहले तो लोगों ने मजाक समझा, लेकिन दोबारा धमकी भरे लहजे में बात करने के बाद व्यापारियों के होश उड़ गए। कुछ लोगों ने हिम्मत जुटाते हुए जहानागंज थाने में तहरीर दिया। जबकि कई लोग घर छोड़ बाहर भागने की फिराक में हैं। जहानागंज थाना क्षेत्र के भुजहीं गांव निवासी भोभल यादव के यहां इससे पूर्व रंगदारी के लिए फोन आ चुका है, लेकिन भोभल ने पैसा देने से साफ इंकार कर दिया। बीते 25 सितंबर की सुबह बदमाशों ने भोभल के ऊपर जानलेवा हमला किया, लेकिन वह बाल-बाल बच गए। घटना के बाद कुछ दिन तक पुलिस सक्रिय रही, इसके बाद मामला ठंडे बस्ते में चला गया। पुलिस अधीक्षक आकाश कुलहरि ने बताया कि श्यामबाबू पासी और पंकज यादव जेल में निरुद्ध हैं, दोनों एक ही गिरोह के सदस्य हैं, इन्हीं दोनों का नाम आ रहा है। इन्हें फोन नंबर कौन उपलब्ध करवा रहा है। जेल से कैसे फोन कर रहे हैं। इसकी जांच की जा रही है।